Kauaaegne ajakirjanik ja eelmise riigipea Toomas Hendrik Ilvese pressinõunik Toomas Sildam naaseb ajakirjanikuametisse, asudes uuest nädalast tööle ERR-i uudistetoimetuses.
“Toomas Sildam on Eestis täiesti unikaalse kogemuse ja pädevusega ajakirjanik,” ütles esmaspäevast ERR-i uudiste- ja sporditoimetuse juhina alustav Anvar Samost. “Sildam hakkab ERR-is tööle niiöelda vaba toimetajana, kes on muu hulgas vajadusel analüütiku rollis, tegeleb kolleegide nõustamisega ja panustab uudistetoimetuse projektidesse autorina.”
“On rõõm tulla tagasi ajakirjandusse, kus olin pikalt töötanud ja kust astusin kõrvale 11 aastat tagasi, kuid millest me vastastikku pole kunagi päriselt lahti lasknud, “ ütles Sildam. “Seejuures on mul eriliselt hea meel liituda just Eesti Rahvusringhäälingu kui usaldusväärse, sõltumatu, professionaalse ja tõhusa avalik-õigusliku meediamaja kolleegidega.”
Sildam on töötanud erinevates Eesti ajakirjandusväljaannetes alates 1981. aastast. 2006-2016 oli ta president Toomas Hendrik Ilvese avalike suhete nõunik, pärast seda töötas mõnda aega riigikogu kantseleis SDE fraktsiooni nõunikuna.
Allikas: ERR